
Az önbizalom, a sportmotiváció és az edző-sportoló kapcsolat befolyásoló ereje magyar sportolók mentális egészségére

Az Aranyérmes Sportpszichológiai Profil (The Gold Medal Profile for Sport Psychology – GMP-SP) egy olyan sportpszichológiai keretrendszer, amely a legfontosabb mentális kompetenciákat (pl. önbizalom, motiváció, reziliencia, önszabályozási képesség, interperszonális kapcsolatok) ma-gában foglalja, a sportolók mentális egészségét szem előtt tartva. Korábbi nemzetközi tanulmányokban bizonyították, hogy az optimális önbizalom, a megfelelő arányú külső és belső motiváció, valamint a kiegyensúlyozott edző-sportoló kapcsolat előre jelezheti a sportolók kedvezőbb mentális egészségét és jobb sportteljesítményét.
Kutatásunk célja, hogy a GMP-SP modellbe tartozó önbizalom, motiváció és edző-sportoló kapcsolat prediktív hatását vizsgáljuk magyar sportolók mentális egészségére.
Kutatásunkban 18 év feletti professzionális, félprofesszionális és amatőr sportolók vettek részt (N =144), akiknél magyar nyelvre validált kérdőívek-kel vizsgáltuk a mentális egészséget (MHC-SF), az önbizalmat (CSAI-2-HR), a sportmotivációt (H-SMS), valamint az edző-sportoló kapcsolatot (CARTQ-H). Az adatelemzés során IBM SPSS 27 szoftver segítségével leíró statisztikát, reliabilitás vizsgálatot, Pearson-féle korrelációt és lineáris regressziót végeztünk.
Az eredményeink alapján megállapítható, hogy az önbizalom (r = 0,41, p < 0,001), a külső (r = 0,17, p = 0,04), az introjektált (r = 0,44, p < 0,001), az identifikált (r = 0,38, p < 0,001), az integrált (r = 0,32, p < 0,001) és a belső motiváció (r = 0,36, p < 0,001), valamint az edző-sportoló kapcsolat mindhárom faktora (rérzelmi = 0,41, pérzelmi < 0,001; rkognitív = 0,48, pkognitív < 0,001; rviselkedéses = 0,43, pviselkedéses < 0,001;) pozitív szignifikáns összefüggést mutat a mentális egészséggel. A lineáris regressziós modell elemzése alapján egyértelműen megállapíthatjuk, hogy az önbizalom (β = 0,32, p< 0,001) és az edző-sportoló kapcsolat kognitív komponense (β = 0,24, p = 0,02) szignifikáns prediktív erővel bír a mentális egészségre.
Az eredmények azt bizonyítják, hogy bizonyos mentális kompetenciák – különösen az önbizalom, és az edző-sportoló kapcsolat kognitív komponense – jelentős mértékben befolyásolják a magyar sportolók mentális egészségét. A kompetencia alapú új sportpszichológiai keretrendszer (GMP-SP) – a korábbi modelleket pl. Wheel of Excellence (Orlick, 1996, 2016), OMSAT-3 (Durand-Bush et al., 2001) – alkalmasnak mutatkozik arra, hogy a sportolók mentális felkészültségét komplex módon vizsgáljuk.



